Olen täielikult rabarberilainel, isegi hommikupuder sisaldab rabarberit :). See nädal ja ka järgmine nädal on plaanis valmisatada erinevaid rabarberiküpsetisi ja magustoite, siis vist hakkan rabarberihooaega lõpetama ning jään  maasikaid ja varajasi punaseid sõstraid ootama. Nii et kellel rabarberit veel jagub, tasub blogil silma peal hoida. Meil igatahes jagub ja jääb ülegi.  See kerge puder sobib hästi nii hommikusöögiks kui magustoiduks ning on maitsev nii soojalt kui ka külmalt. Tegemist on üsna vedela pudruga aga jahtudes muutub pisut paksemaks. Samamoodi võib putru valmistada ka tikrite või muude hapukate lisanditega.    Valmistusaeg: 45 minutit    Neljale kuni kuuele    Kuumuta vesi keemiseni. Mõõda riis potti, pane kaas peale ning hauta väiksel tulel 20-25 minutit. Lisa õhukeselt viilutatud rabarber, pruun suhkur, suhkrusiirup, kaneel ja terake soola. Hauta putru veel 10  minutit ehk kuni riis on küps. Serveeri soojalt või külmalt.